《重九日中甫子云二兄会别龙山》
宋代·韩元吉

秋风作霜枫叶丹，扁舟未发龙山湾。
山头窣堵半天出，十年笑我几往还。
今年结束值重九，爱此山水照高寒。
亲朋话别情总厚，兄弟白首仍苍颜。
相留一笑不易得，争挈美酒罗盘餐。
登高正尔在高许，下视扰扰直尘寰。
追思姑孰有故事，雅宴亦复同此山。
虽云小异得佳客，主人须蝟怀胸奸。
沧波至今洗遗恨，岂若我辈同清欢。
是时郊原新雨足，历历烟树明江干。
放怀自知人境异，极目顿觉天宇宽。
惜无五弦寄妙手，已有征雁横云端。
南飞休论九万里，东游更渡五百滩。
明宵酒醒会相忆，梦绕百级凭飞栏。

作者简介：韩元吉(1118～1187),南宋词人。字无咎，号南涧。汉族，开封雍邱（今河南开封市）人，一作许昌（今属河南）人。韩元吉词多抒发山林情趣。著有《涧泉集》、《涧泉日记》、《南涧甲乙稿》、《南涧诗余》。存词80余首。